AfriForum en Solidariteit kap KSA oor rassekwotasArgieffoto Die burgerregte-organisasie AfriForum en die vakbond Solidariteit het Krieket Suid-Afrika (KSA) se besluit om rassekwotas voortaan ook op nasionale krieketspanne van toepassing te maak, skerp gekritiseer. Die organisasies het ook aangedui dat hulle die besluit in plaaslike howe en by die Internasionale Krieketraad (IKR) gaan beveg. Die stappe teen KSA sal deel vorm van AfriForum en Solidariteit se gesamentlike veldtog teen rassekwotas wat onlangs aangekondig is. Dié veldtog sluit onder meer regstappe in by die arbeidshof, asook klagtes by die Verenigde Nasies (VN) en internasionale sportliggame. Kallie Kriel, uitvoerende hoof van AfriForum, verduidelik dat AfriForum en Solidariteit se klagtes by die IKR sal berus op die feit dat internasionale sportregulasies enige vorm van rassediskriminasie en politieke inmenging in sport uitdruklik verbied. Volgens dr. Dirk Hermann, bestuurshoof van Solidariteit, is regstellendeaksieplanne soos in die handves van transformasie in sport en in KSA se kwotaplanne vervat is, strydig met die Wet op Diensbillikheid. “Nie net neem hierdie planne nie die poel van geskikte kandidate in ag nie, maar daar is nie voldoende met spelers of vakbonde oor die teikens in die planne gekonsulteer nie,” het Hermann verduidelik. “Ons meen voorts dat hierdie planne in effek op ’n kwotastelsel neerkom wat deur die Wet op Diensbillikheid verbied word.” As deel van hul regsaksie het AfriForum en Solidariteit ŉ referendum onder die publiek van stapel gestuur om sodoende hul saak teen kwotas in sport te versterk. Besoek www.neevirkwotas.co.za vir meer inligting.